Simulaattori korvasi Espoon ydinreaktorin - Taloussanomat - Ilta-Sanomat
Julkaistu: 10.3.2008 19:54
10.3.2008 19:54
Suomen viidestä ydinreaktorista vanhin on edelleen toiminnassa Espoon Otaniemessä. Reaktori on pienen omakotitalon kokoinen laitos. Sen sisällä on 15 kiloa 20 prosenttisesti fissiokelpoiseksi väkevöityä uraania. VTT:n ylläpitämän tutkimusreaktorin lämpöteho on 250 kilowattia eli vain murto-osa ydinvoimaloiden reaktoreista. Tutkimusreaktori ei olekaan voimala, sillä sen synnyttämää lämpöä ei muuteta sähköksi. Suomen ydinvoimaloissa Olkiluodossa ja Loviisassa on kummassakin kaksi ydinreaktoria. Olkiluotoon ollaan rakentamassa viidettä suurta ydinreaktoria. Vuonna 1962 käynnistetty tutkimusreaktori on ollut monelle suomalaiselle ydinvoiman ammattilaiselle ensimmäinen kosketus ydinvoimaan. Nykyään voimalaitokset eivät kouluta valvomohenkilökuntaansa Otaniemessä, vaan he luottavat omiin simulaattoreihinsa. Ruotsi on sulkenut omat tutkimusreaktorinsa. Sen jälkeen ruotsalaisia opiskelijoita on käynyt tekemässä harjoitustöitään Suomessa. – Tutkimusreaktorilla pääsisi kokeilemaan miten oikea reaktori toimii eri tilanteissa, sanoo erikoistutkija Seppo Salmenhaara. Tutkimusreaktori on hyvin säästäväinen polttoaineen kulutuksessa. Siihen on viimeksi hankittu polttoainetta 1970-luvulla. Polttoaineessa radioaktiivista ydinjätettä on syntynyt 470 grammaa. Reaktorin sydämessä olevista polttoainesauvoista yli puolet on ollut siellä vuodesta 1962 lähtien.
Vuonna 1990 VTT:n ylläpitämää tutkimusreaktoria oltiin sulkemassa. Silloin sulkemien syynä olivat kustannukset. 1990-luvun aikana tutkimusreaktorin koki kuitenkin uuden tulemisen, kun sille kehitettiin lääketieteellistä käyttöä. Reaktorin tuottamalle käytetylle polttoaineelle on olemassa kaksi loppusijoitusvaihtoehtoa. Ensimmäisen vaihtoehdon mukaan vuoteen 2016 asti tuotettu jäte voidaan palauttaa Yhdysvaltoihin, josta reaktori on toimitettu. Jos käyttö jatkuu pidempään on jäte mahdollista sijoittaa Olkiluodon loppusijoitusonkaloon. Salmenhaaran mukaan reaktorin käytölle ei ole määritelty yläikärajaa. – Käyttö päättyy, jos reaktoria ei enää tarvita tai jos rahat loppuvat. Rahaa laitoksen ylläpitämiseen kuluu noin puoli miljoona euroa vuodessa.